รองนายกรัฐมนตรีและรัฐมนตรีว่าการกระทรวงสาธารณสุข ยืนยัน โรงพยาบาลสุรินทร์ ยังไม่ถึงขั้นวิกฤติ
รองนายกรัฐมนตรีและรัฐมนตรีว่าการกระทรวงสาธารณสุข ยืนยัน โรงพยาบาลสุรินทร์ ยังไม่ถึงขั้นวิกฤติ พร้อมเร่งขุดบาดาลในโรงพยาบาลสุรินทร์ 8 จุด มีน้ำเพียงพอบริการผู้ป่วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายทรงศักดิ์ ทองศรี รัฐมนตรีช่วยว่ากระทรวงมหาดไทย ตรวจเยี่ยมโรงพยาบาลสุรินทร์ลงพื้นตรวจเยี่ยมและให้กำลังใจที่โรงพยาบาลสุรินทร์ จังหวัดสุรินทร์ วันนี้ โดยนายอนุทิน กล่าวว่า การลงพื้นที่ครั้งนี้เพื่อแก้ไข และพบว่าข้อเท็จจริงโรงพยาบาลสุรินทร์ ยังไม่ถึงขั้นวิกฤติ แต่การเผยแพร่ข่าวของสื่อโซเชียลทำให้ประชาชนตื่นตระหนก ยืนยันว่าโรงพยาบาลสุรินทร์ยังสามารถรักษาผู้ป่วยได้ตามมาตรฐานของโรงพยาบาลทุกประการ แม้ว่าจะประสบปัญหาการขาดแคลนน้ำ แต่ยังได้รับความร่วมมือและได้รับความช่วยเหลือจากประชาชนหลายภาคส่วน ในการบริจาคน้ำให้กับโรงพยาบาล ซึ่งเป็นสิ่งที่น่าชื่นชม และโชคดีที่มีฝนตกมาในช่วง 2-3 วันที่ผ่านมา ปัญหาจึงยังไม่ถึงขั้นวิกฤต ส่วนเรื่องโรคระบาดได้ตรวจสอบกับสาธารณสุขจังหวัดสุรินทร์แล้ว ยืนยันว่าไม่มีสิ่งที่น่ากังวลใดๆ แต่ขอให้ยึดหลัก กินร้อน ช้อนกลาง ล้างมือ    ด้านนายแพทย์ประพนธ์ ตั้งศรีเกียรติกุล รองปลัดกระทรวงสาธารณสุข กล่าวว่า การแก้ไขปัญหาระยะยาว ได้ประสานหน่วยทหารขุดเจาะน้ำบาดาลในโรงพยาบาล 8 บ่อ แล้วเสร็จติดตั้งเครื่องกรองน้ำแล้ว 2 บ่อ คาดว่าจะขุดแล้วเสร็จทั้งหมดในวันที่ 15 สิงหาคม นี้ ซึ่งจะผลิตน้ำได้ 8 แสนลิตรต่อวัน เพียงพอต่อการใช้น้ำใน 1 วัน